豬八戒

豬八戒，又名豬剛鬣、豬悟能同天蓬元帥，係中國古典小說《西遊記》入面唐僧嘅三個徒弟之一，排行第二，法號「悟能」，豬臉人身，九齒釘耙係佢嘅武器。齊天大聖孫悟空成日叫佢做「獃子」。

故仔 
豬八戒原本係天庭入面統領十萬天河水兵嘅天蓬元帥，由於喺蟠桃會上飲醉酒後調戲月宮仙女嫦娥，打咗兩千錘後被人打落凡間，又投錯胎變成個豬樣，喺高老莊搶佔民女。後經觀音菩薩指點，拜唐僧為師父，一齊去西天取經。取回真經後，豬八戒由於「又有頑心，色情未泯」被封為淨壇使者。喺小說當中，由於佢大隻、貪食又好色，成日令唐僧師徒陷入困境。

原型 
魯迅認為豬八戒嘅形象係從中國古代神話傳說中發展演變嘅來，比如講干寶《搜神記》「豬臂金鈴」故事，曠源《閒話豬八戒》一文補充咗魯迅嘅論點，佢認為《搜神記》「安陽亭書生」裏面母豬精重接近豬八戒。龔維英喺《豬八戒藝術形象的淵源》裏面認定豬八戒嘅最原始依據係河伯馮夷。吳自牧《夢梁錄》曾經提到「天蓬」本來係道教仙官門。

陳寅恪《西遊記玄奘弟子故事之演變》一文推考豬八戒係從唐義淨譯《根本說一切有部毗奈耶雜事》卷三《佛制苾芻發不應長因緣》裏面中變大豬救沙門之大神衍化成嘅。陳寅恪又話：「豬八戒高家莊招親故事，必非全出中國人臆撰，而印度又無豬豕招親之事……此故事復經後來之講說，閃毗國之，以音相同之故，變為高家莊之高。驚犯宮女，以事相類似之故，變為招親」。

中國神話
西遊記角色